Den sidste forliste tyske kampubåd fra Anden verdenskrig er fundet af fire dykkere øst for Læsø. Den 250 ton tunge og 35 meter lange U 2359 med 12 besætningsmedlemmer var på vej til Norge, da den 2. maj 1945 blev angrebet af engelske Moskito-jagere. Det var fire dykkere fra dykkerskibet Ternen, der fandt den forliste ubåd, som har været eftersøgt siden 1950'erne. Allan Greisen er en af de fire dykkere, men han vil ikke afsløre præcis hvor og hvor dybt, ubåden ligger. - Det kan være, at vi skal derud igen, så det vil jeg foreløbig holde for mig selv. Jeg håber, at nogle vil komme og hæve den, så den kan komme på museum, siger Allan Greisen til Ritzau. De fire dykkere fandt også U 534, som senere blev hævet af Den Blå Avis. Ubåden er af typen 23, der er den mindste kystubåd. Den type blev bygget i sektioner på tyske fabrikker og derpå fragtet til værfter, hvor den blev samlet. Ifølge Allan Greisen har U 2359 kun historisk værdi. Den fragtede ikke værdier, og der blev ikke brugt ædelmetaller i den type ubåde. /ritzau/
Fire dykkere har fundet forlist ubåd øst for Læsø. U 2359 er den sidste tyske forliste ubåd fra Anden Verdenskrig.